འདས་པའི་ལོ་ངོ་བཅུ་ཕྲག་དུ་མའི་རིང་།འཇིག་རྟེན་སྐྱེ་འགྲོ་སྤྱི་དང་།བྱེ་བྲག་རིས་སུ་མ་ཆད་པའི་ཆོས་ལུགས་དང་།ལྷག་པར་ཁ་བ་གངས་ཅན་པ་གཞིས་བྱེས་ཡོངས་ཀྱི་ཆེད།རླབས་ཆེན་དམིགས་བསལ་མཛད་འགན་ཆེར་བཞེས་ཀྱིས་ཆོས་སྲིད་ལུགས་གཉིས་ཀྱི་མཛད་བཟང་ཕྱོགས་ཐམས་ཅད་ནས་ཀློང་དུ་བརྡོལ་བས།ངེས་པ་དོན་གྱིས་འཇིག་རྟེན་གྱི་ཕན་བདེ་འབྱུང་བའི་སྒོ་གཅིག་པུར་གྱུར་བ་དང་།ལྷག་པར་བོད་མིའི་བདེན་དོན་འཐབ་རྩོད་རྒྱུན་གནས་སླར་གསོ་ཡོང་ཐབས་ཀྱིས་སྒྲིག་འཛུགས་ཀྱི་བྱེད་སྒོ་ཡོངས་རྫོགས་མང་གཙོའི་ལམ་དུ་སྣེ་འཁྲིད་ལམ་སྟོན་མཛད་ཅིང་།ཡང་སྒོས་ཕྱི་ལོ་༡༩༨༧ལོར་བོད་ཀྱི་རྩ་དོན་འགྲིག་འཇགས་ཡོང་ཐབས་སུ་ཨ་རིའི་གྲོས་ཚོགས་ནང་ཞི་བའི་གྲོས་འཆར་དོན་ཚན་ལྔ་དང་།དེའི་རྗེས་འབྲེལ་ཕྱི་ལོ་༡༩༨༨ལོར་ཡུ་རོབ་གྲོས་ཚོགས་སུ་གྲོས་འཆར་བཏོན་གནང་བ།དེ་བཞིན་བོད་ཀྱི་ཁོར་ཡུག་དང་།བོད་ནང་གི་གནས་སྟངས།བཙན་བྱོལ་བོད་མིའི་སྒྲིག་འཛུགས་སོགས་ཀྱི་ཆེད་རྒྱལ་སྤྱིའི་དབུ་འཁྲིད་རྣམ་པ་དང་།གལ་ཆེའི་མི་སྣ་མཇལ་འཕྲད་བཀའ་བསྡུར་རིམ་པ་གནང་འབྲས་འཛམ་གླིང་ཤར་ནུབ་སོགས་ཡུལ་གྲུ་མང་པོའི་གཞུང་དང་།སྒེར།སྤྱི་ཚོགས་བཅས་ནས་བོད་ཀྱི་བདེན་དོན་ལ་ཐུགས་ཁུར་དང་།དོ་སྣང་སྔར་བྱུང་མ་མྱོང་བའི་བཀྲ་ཤིས་སྒོ་རྒྱ་ཡངས་པོར་ཕྱེས་པ་དང་།བོད་མིའི་རྩ་དོན་རྩོད་ཕྱོགས་འཚེ་མེད་ཞི་བའི་ལམ་འབའ་ཞིག་ལ་བཀྲི་བའི་རླབས་ཆེན་མཛད་བཟང་ཉི་ཤར་སྦར་མོས་མི་ཁེབས་པའི་གནས་ཚུལ་མངོན་དུ་གྱུར་བར་བརྟེན།ཕྱི་ལོ་༡༩༨༩ལོར་ནོ་སྦེལ་ཞི་བདེའི་གཟེངས་རྟགས་དང་།ཕྱི་ལོ་༢༠༠༧ལོར་ཨ་རིའི་གྲོས་ཚོགས་ཀྱི་གསེར་གྱི་གཟེངས་རྟགས།ཕྱི་ལོ་༢༠༡༢ལོར་ཨིན་ཡུལ་གྱི་ཇོན་ཊེམ་པེལ་ཊེན་ཞེས་པའི་སྙན་གྲགས་ཅན་གྱི་གཟེངས་རྟགས་ཀྱིས་མཚོན།ཆེས་མཐོའི་ཕྱག་འཁྱེར་དང་གཟེངས་རྟགས་བརྒྱ་ཕྲག་བརྒལ་བ་འབུལ་བཞེས་དང་།འཛམ་གླིང་གི་འགྱུར་འགྲོས་དང་མཐུན་པའི་མཛད་འཕྲིན་རླབས་ཆེན་བསྐྱངས་དང་སྐྱོང་བཞིན་ཡོད།ལྷག་པར་རྒྱ་གཞུང་མཉམ་བོད་རྒྱའི་གནའ་རབས་ལོ་རྒྱུས་ཀྱི་གནས་བབ་རྩོད་ལེན་མེད་པར།བོད་རྒྱ་གཉིས་ཕན་ཆེད་ཕྱོགས་གཉིས་དབར་གྲོལ་མོལ་གྱི་ལམ་ནས་དཀའ་རྙོག་སེལ་ཐབས་ལ་དགོངས་རྒྱ་ཆེ་བཞེས་གནང་སྟེ་དགོངས་ཚུལ་གསལ་བཤད་རིམ་པར་གནང་ཡོད།